2017. gada 28. martā Noteikumi Nr. 168

Rīgā (prot. Nr. 16  16. §)

**Īslaicīgu profesionālo pakalpojumu sniegšanas kārtība Latvijas Republikā reglamentētā profesijā**

Izdoti saskaņā ar likuma

"Par reglamentētajām profesijām un

profesionālās kvalifikācijas atzīšanu"

[36. panta](http://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p36) 9. punktu

**I. Vispārīgie jautājumi**

1. Noteikumi nosaka:

1.1. deklarācijā par īslaicīgu profesionālo pakalpojumu sniegšanu Latvijas Republikā reglamentētā profesijā (turpmāk – īslaicīgi pakalpojumi) ietveramo saturu, tai pievienojamos dokumentus, deklarācijas iesniegšanas, izskatīšanas un atjaunošanas kārtību;

1.2. Latvijas Republikā reglamentētās profesijas, kurās īslaicīgu pakalpojumu sniedzējam tiek veikta kvalifikācijas pārbaude, kā arī šādas pārbaudes veikšanas kārtību.

2. Noteikumi neattiecas uz šādiem gadījumiem:

2.1. ja Latvijas Republikai saistošajos starptautiskajos līgumos noteikta cita ārvalstīs iegūtas profesionālās kvalifikācijas atzīšanas kārtība;

2.2. ja persona, kas pirmo reizi uzsāk sniegt īslaicīgus pakalpojumus (turpmāk − pretendents), atļaujas saņemšanai iesniedz iesniegumu saskaņā ar normatīvajiem aktiem, kas nosaka Eiropas profesionālās kartes izdošanas kārtību Iekšējā tirgus informācijas sistēmas (turpmāk – informācijas sistēma) ietvaros.

3. Reglamentētās profesijas, kurās nekvalificēts īslaicīgu pakalpojumu sniedzējs var apdraudēt pakalpojumu saņēmēja veselību un drošību un kurās institūcija, kas izsniedz profesionālās kvalifikācijas atzīšanas apliecības attiecīgajā reglamentētajā profesijā (turpmāk – atzīšanas institūcija), var veikt pretendenta kvalifikācijas pārbaudi, nosaka:

3.1. šo noteikumu 1. pielikums;

3.2. likuma "Par reglamentētajām profesijām un profesionālās kvalifikācijas atzīšanu" 34. panta pirmās daļas 2. punkta "b", "c", "d", "e" un "f" apakšpunkts, ja pretendenta iegūtā medicīniskā izglītība un profesionālā kvalifikācija neatbilst programmu minimālajām prasībām profesionālās kvalifikācijas iegūšanai veselības aprūpes jomā reglamentētās profesijās.

**II. Deklarācijā par īslaicīgu pakalpojumu sniegšanu ietvertais saturs, tās iesniegšanas un izskatīšanas kārtība**

4. Pirmo reizi uzsākot īslaicīgu pakalpojumu sniegšanu, pretendents par to paziņo atzīšanas institūcijai, iesniedzot personīgi, nosūtot pa pastu vai elektroniski (ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu un apriti) šādus dokumentus:

4.1. šo noteikumu 2. pielikumā minēto deklarāciju par īslaicīgu pakalpojumu sniegšanu, kas aizpildīta valsts valodā;

4.2. personu apliecinoša dokumenta kopiju;

4.3. pretendenta valstspiederību apliecinoša dokumenta kopiju, pievienojot dokumenta tulkojumu valsts valodā;

4.4. dokumentus, kas apliecina deklarācijā norādītajai profesijai atbilstošu izglītību un profesionālo kvalifikāciju (oriģinālus vai apliecinātas kopijas), vai notariāli apliecinātu attiecīgo dokumentu atvasinājumus (norakstus, izrakstus vai kopijas), pievienojot dokumenta tulkojumu valsts valodā;

4.5. mītnes valsts kompetento institūciju dokumentus (oriģinālus) vai notariāli apliecinātus attiecīgo dokumentu atvasinājumus (norakstus, izrakstus vai kopijas), kas apliecina pretendenta tiesības veikt profesionālo darbību attiecīgajā profesijā, pievienojot dokumentu tulkojumu valsts valodā;

#### 4.6. mītnes valsts kompetento institūciju izdotu dokumentu, kas apliecina, ka personai nav liegtas vai ierobežotas tiesības veikt profesionālo darbību profesijā, kurā tiks sniegti īslaicīgi pakalpojumi (1. pielikums), pievienojot dokumenta tulkojumu valsts valodā;

4.7. ja profesija vai tās ieguvei nepieciešamā izglītība pretendenta mītnes valstī nav reglamentēta, dokumentu vai notariāli apliecinātu attiecīgā dokumenta atvasinājumu (norakstu, izrakstu vai kopiju), kas apliecina, ka pretendents pēdējos 10 gados kopumā vismaz vienu gadu ir veicis profesionālo darbību attiecīgajā reglamentētajā profesijā pretendenta mītnes valstī vai citā Eiropas Savienības dalībvalstī, vai Eiropas Ekonomikas zonas valstī, pievienojot dokumenta tulkojumu valsts valodā;

4.8. likuma "Par reglamentētajām profesijām un profesionālās kvalifikācijas atzīšanu" 34. panta pirmās daļas 2. punkta "b", "c", "d", "e" un "f" apakšpunktā un šo noteikumu 1.pielikuma 5.−31. punktā noteiktajāsreglamentētajās profesijās – dokumentu, kas apliecina valsts valodas zināšanas saskaņā ar normatīvajiem aktiem, kas nosaka profesionālo un amata pienākumu veikšanai nepieciešamo valsts valodas zināšanu apjomu;

4.9. pretendenta mītnes valsts kompetentās iestādes izdotu dokumentu, kas apliecina pretendenta profesionālās darbības ilgumu un veidu reglamentētajā profesijā, kurā tiks sniegti īslaicīgi pakalpojumi, pievienojot dokumenta tulkojumu valsts valodā, šādās reglamentētajās profesijās:

4.9.1. profesijās, kurās profesionālo kvalifikāciju atzīst saskaņā ar normatīvajiem aktiem, kas nosaka profesionālās pieredzes ilgumu un veidu tajās ekonomiskās darbības jomās, kurās izvirzītas prasības attiecībā uz pretendenta vispārīgajām, komerciālajām vai profesionālajām zināšanām un prasmēm;

4.9.2. šo noteikumu 1. pielikumā noteiktajās profesijās;

4.10. dokumentus, kas apliecina profesionālās darbības apdrošināšanu, pievienojot dokumentu tulkojumu valsts valodā.

5. Attiecībā uz šo noteikumu 4. punktā minēto prasību par deklarāciju un dokumentu tulkojumu valsts valodā atzīšanas institūcija var pieņemt deklarāciju svešvalodā un dokumentus bez tulkojuma valsts valodā saskaņā ar Valsts valodas likuma 10. panta ceturtajā daļā noteikto.

6. Šo noteikumu 4.5., 4.6. un 4.10. apakšpunktā minētie dokumenti ir derīgi iesniegšanai atzīšanas institūcijā trīs mēnešus no to izdošanas dienas.

7. Šo noteikumu 4.3. apakšpunktā minētos dokumentus iesniedz, ja pretendenta valstspiederība nav norādīta šo noteikumu 4.2. apakšpunktā minētajā personu apliecinošajā dokumentā.

8. Atzīšanas institūcija pārbauda pretendenta deklarāciju un pievienotos dokumentus. Ja deklarācija ir aizpildīta korekti un tai pievienoti visi nepieciešamie dokumenti, atzīšanas institūcija par to informē pretendentu. Ja deklarācija nav aizpildīta atbilstoši šo noteikumu [4. punktā](http://m.likumi.lv/doc.php?id=195571#p3) minētajām prasībām vai nav iesniegti visi šo noteikumu [4. punktā](http://m.likumi.lv/doc.php?id=195571#p3) minētie dokumenti, atzīšanas institūcija lūdz pretendentu novērst konstatētos trūkumus. Saņemot no pretendenta precizētu vai papildinātu deklarāciju un tai pievienoto dokumentu kopu, atzīšanas institūcija veic atkārtotu pārbaudi.

9. Ja nepieciešams, atzīšanas institūcija vēršas pie attiecīgajām ārvalstu kompetentajām iestādēm, tai skaitā ar informācijas sistēmas starpniecību, lai pārliecinātos par pretendenta iesniegto dokumentu autentiskumu vai noskaidrotu citus jautājumus, kas attiecas uz pretendenta iegūtās izglītības saturu un ilgumu, profesionālās kvalifikācijas iegūšanu un tiesībām veikt profesionālo darbību attiecīgajā reglamentētajā profesijā.

**III. Lēmuma pieņemšana par īslaicīgu pakalpojumu sniegšanu un kvalifikācijas pārbaudes veikšanas kārtība**

10. Atzīšanas institūcija pieņem lēmumu neveikt kvalifikācijas pārbaudi un izsniegt atļauju šādos gadījumos:

10.1. ja pretendents plāno sniegt īslaicīgu pakalpojumu kādā no šo noteikumu 3. punktā minētajām profesijām un pretendenta izglītība un profesionālā kvalifikācija atbilst attiecīgajai reglamentētajai profesijai Latvijas Republikā izvirzītajām prasībām;

10.2. pretendenta izglītība un profesionālā kvalifikācija atbilst likuma "Par reglamentētajām profesijām un profesionālās kvalifikācijas atzīšanu" 42. panta sestās daļas otrajā teikumā noteiktajām prasībām.

11. Ja pretendents plāno sniegt īslaicīgu pakalpojumu kādā no šo noteikumu 3. punktā minētajām profesijām, bet viņa izglītība un profesionālā kvalifikācija atšķiras no attiecīgajai reglamentētajai profesijai Latvijas Republikā izvirzītajām prasībām saskaņā ar šo noteikumu 13. punktu, atzīšanas institūcija pieņem lēmumu veikt kvalifikācijas pārbaudi un, ja kvalifikācijas pārbaudes rezultātu vērtējums ir pozitīvs, izsniegt atļauju. Ja kvalifikācijas pārbaudes rezultātu vērtējums ir negatīvs, atzīšanas institūcija pieņem lēmumu par atteikumu izsniegt atļauju.

12. Ja atzīšanas institūcija šo noteikumu 10. vai 11. punktā minēto lēmumu par atļaujas izsniegšanu vai atteikumu izsniegt atļauju nepaziņo likuma "Par reglamentētajām profesijām un profesionālās kvalifikācijas atzīšanu" 42. panta septītajā daļā noteiktajā termiņā vai Administratīvā procesa likumā noteiktajā kārtībā nepaziņo par lēmuma pieņemšanas termiņa pagarināšanu uz laiku, kas nav ilgāks par trim mēnešiem no deklarācijas saņemšanas dienas, vai nepaziņo lēmumu šajā termiņā, pretendents drīkst uzsākt īslaicīgu pakalpojumu sniegšanu.

13. Lēmumu par kvalifikācijas pārbaudi pretendentam paziņo rakstveidā divu nedēļu laikā no deklarācijas un tai pievienoto dokumentu saņemšanas dienas, ja, salīdzinot ar attiecīgajai Latvijas Republikā reglamentētajai profesijai noteiktajām prasībām, pretendenta iesniegtie kvalifikācijas dokumenti apliecina šādas atšķirības pretendenta iegūtās izglītības ilgumā, saturā un profesionālās pieredzes apjomā:

13.1. pretendenta iegūtās izglītības līmenis ir vismaz par vienu likuma "Par reglamentētajām profesijām un profesionālās kvalifikācijas atzīšanu" 44. panta otrajā daļā noteikto līmeni zemāks un kopējais pilna laika izglītības ieguves ilgums ir vismaz par vienu gadu īsāks, salīdzinot ar attiecīgajai Latvijas Republikā reglamentētajai profesijai noteiktajām prasībām;

13.2. pretendenta kvalifikācijas dokumenti neapliecina būtisku mācību priekšmetu (studiju kursu) apguvi, kuri ir obligāti attiecīgās profesionālās kvalifikācijas iegūšanai Latvijas Republikā;

13.3. Latvijas Republikā reglamentētā profesija, kurā pretendents plāno sniegt īslaicīgos pakalpojumus, ietver vismaz vienu vai vairākas reglamentētas profesionālās darbības, kuras neietilpst šāda nosaukuma reglamentētā vai nereglamentētā profesijā, kurā pretendents veic patstāvīgu profesionālo darbību savā mītnes valstī, un šo darbību veikšanai atbilst noteikts teorētiskās un profesionālajā praksē apgūstamās izglītības apjoms;

13.4. pretendenta kvalifikācijas dokumenti apliecina nereglamentētas izglītības programmas apguvi, attiecīgā profesija pretendenta mītnes valstī nav reglamentēta, un pretendentam pēdējos 10 gados nav vismaz vienu gadu ilga profesionālā pieredze šajā profesijā.

14. Atzīšanas institūcija pieņem lēmumu par kvalifikācijas pārbaudi, ja šo noteikumu 13.2. un 13.3. apakšpunktā minētās trūkstošās teorētiskās zināšanas un praktiskās iemaņas nekompensē pretendenta mītnes valsts kompetento iestāžu apliecinātas profesionālajā pieredzē iegūtās zināšanas, tālākizglītība un profesionālās pilnveides izglītība.

15. Lēmumā par kvalifikācijas pārbaudi norāda šādu informāciju:

15.1. kvalifikācijas pārbaudē nosakāmo zināšanu, prasmju un kompetenču saturs un apjoms;

15.2. institūcija Latvijas Republikā, kurā pretendents var kārtot kvalifikācijas pārbaudi;

15.3. kvalifikācijas pārbaudes norises kārtība;

15.4. kvalifikācijas pārbaudes vērtēšanas kritēriji;

15.5. kvalifikācijas pārbaudes vieta un laiks.

16. Atzīšanas institūcija nodrošina kvalifikācijas pārbaudes norisi pati vai vienojas ar citu institūciju par kvalifikācijas pārbaudes veikšanu. Kvalifikācijas pārbaudē nosaka to pretendenta zināšanu, prasmju un kompetenču atbilstību attiecīgajos normatīvajos aktos reglamentētajai profesija noteiktajām prasībām, kuru apguvi neapliecina pretendenta izglītību un kvalifikāciju apliecinošie dokumenti.

17. Atzīšanas institūcija kvalifikācijas pārbaudes rezultātus apliecinošo dokumentu nosūta pretendentam divu darbdienu laikā pēc kvalifikācijas pārbaudes. Ja kvalifikācijas pārbaudi neveic atzīšanas institūcija, kvalifikācijas pārbaudes rezultātus apliecinošo dokumentu divu darbdienu laikā pēc kvalifikācijas pārbaudes institūcija, kas veikusi kvalifikācijas pārbaudi, nosūta arī atzīšanas institūcijai.

**IV. Deklarācijas aktualizēšana**

**un aktualizētās deklarācijas izskatīšanas kārtība**

18. Īslaicīgu pakalpojumu sniedzējs nekavējoties aktualizē deklarāciju par īslaicīgu pakalpojumu sniegšanu likuma "Par reglamentētajām profesijām un profesionālās kvalifikācijas atzīšanu" 42. panta trešajā daļā noteiktajos gadījumos. Atkārtotai deklarācijai par īslaicīgu pakalpojumu sniegšanu pievieno tikai tos dokumentus, kuros ir izmaiņas salīdzinājumā ar iepriekšējai deklarācijai pievienotajiem dokumentiem vai kuriem ir beidzies derīguma termiņš.

19. Īslaicīgu pakalpojumu sniedzējs, aktualizējot deklarāciju par īslaicīgu pakalpojumu sniegšanu, papildus šo noteikumu [4. punktā](http://m.likumi.lv/doc.php?id=195571#p3) minētajai informācijai norāda arī datumu, kad iesniegta iepriekšējā deklarācija vai izsniegta atļauja sniegt īslaicīgus pakalpojumus.

20. Ja pretendents deklarācijā ir norādījis, ka īslaicīgus pakalpojumus ir sniedzis iepriekšējā gadā, atzīšanas institūcija viena mēneša laikā no deklarācijas saņemšanas dienas izvērtē sniegto pakalpojumu atbilstību īslaicīgai vai gadījuma rakstura profesionālajai darbībai. Ja atzīšanas institūcija secina, ka īslaicīgu pakalpojumu sniedzēja profesionālā darbība Latvijas Republikā iepriekšējā periodā neatbilst likuma "Par reglamentētajām profesijām un profesionālās kvalifikācijas atzīšanu" 42. panta pirmajā daļā noteiktajiem īslaicīgu pakalpojumu raksturlielumiem, tā par to informē īslaicīgo pakalpojumu sniedzēju (elektroniski vai papīra dokumenta formā), pamato secinājumus un iesaka īslaicīgo pakalpojumu sniedzējam triju mēnešu laikā no izvērtējuma saņemšanas dienas uzsākt profesionālās kvalifikācijas atzīšanas procesu patstāvīgai profesionālajai darbībai reglamentētajā profesijā.

**V. Informācija par īslaicīgu pakalpojumu sniegšanu**

21. Atzīšanas institūcija savā tīmekļvietnē publicē informāciju par īslaicīgu pakalpojumu sniegšanas kārtību attiecīgajā reglamentētajā profesijā.

22. Atzīšanas institūcija reģistrē iesniegtās deklarācijas īslaicīgu pakalpojumu sniegšanai reglamentētajās profesijās, kā arī izsniegtās atļaujas īslaicīgu pakalpojumu sniegšanai reglamentētajās profesijās. Datus par iesniegto deklarāciju un izsniegto atļauju skaitu kārtējā gadā atzīšanas institūcija iesniedz profesionālās kvalifikācijas atzīšanas koordinatoram līdz nākamā gada 1. decembrim.

**VI. Noslēguma jautājums**

23. Atzīt par spēku zaudējušiem Ministru kabineta 2009. gada 28. jūlija noteikumus Nr. 818 "Noteikumi par īslaicīgu profesionālo pakalpojumu sniegšanu Latvijas Republikā reglamentētā profesijā" (Latvijas Vēstnesis, 2009, 121. nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2005. gada 7. septembra Direktīvas [2005/36/EK](http://eur-lex.europa.eu/eli/dir/2005/36?locale=LV) par profesionālo kvalifikāciju atzīšanu;

2) Eiropas Parlamenta un Padomes 2013. gada 20. novembra Direktīvas 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu (IMI regulu).

Ministru prezidents Māris Kučinskis

Izglītības un zinātnes ministrs Kārlis Šadurskis